{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":28,"n_cols":6,"rows_kept":28,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Nacrt prijedloga Programa potpore primarnim poljoprivrednim proizvođačima u stočarstvu zbog otežanih uvjeta poslovanja uzrokovanih pandemijom COVID-19"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Savez uzgajivača mesnih pasmina goveda","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19","Kao predstavnik uzgajivača mesnih pasmina teško mi je prihvatiti činjenicu da mi tek na savjetovanju saznamo za detalje plana,činilo mi se puno smislenije da su svi dali svoja rješenja po sektorima  a Ministarsvo onda daje konačni plan uz konsenzus.\nžalostan sam što broj  krava opada ,broj držaoca krava također a nema mjera koje zadržavaju žensku telad npr .poput prijedloga gosp Kušekovića da se potiče svako žensko grlo koje ostane u RH živo više od 12 ili 15 mjeseci....\nKad se radi o proizvodnji mesa mi iammo već godinama sustav KOLKa ,ali nikada ne vežemo potpore i nadoknade štet e uz kg mesa n aliniji klanja ili kg prirasta....jer ostali građani koji daju ove potpore imaju korist od kg polovice koja dođe na police.\nDavanje potpore klaoničkoj industriji ima smisla jer potiče direkno kvalitetnu proizvodnju.....još da se nagradi HR markica to bi bilo savršensvo\nSmatramo također da raspodjela sredstava između tova i držanja krava nije baš smislema jer  za tov ide 40 miliona   a za sve krave dojilje 7,5 miliona ....Kako god bio bi red da barem budu isti iznosi jer za razliku od bika krava  uvijek donosi korist pa čak i drži okolinu čistom.\nza  kraj žao nam je što u vremenu kada žitarice poskupljuju  nemmo mjere koje stimuliraju proizvodnju bez žitarica (što trenutno rade Francuzi) već saniramo štete u tovnom gospodrstvu goveda  gdje veći dio EU ne bazira tov goveda  na žitaricam već obrnuto na travam i njih onda promjene cijena uopće ne dotiču\n\nRodoljub Džakula","Djelomično prihvaćen","Ministarstvo poljoprivrede prati stanje u govedarstvu, te pokreće mjere pomoći primarnim proizvođačima u stočarstvu kroz dostupne mehanizme. Potpora predviđena ovim prijedlogom Programa pripremljena je u skladu s Privremenim okvirom za mjere državne potpore u svrhu podrške gospodarstvu u aktualnoj pandemiji COVID-a 19. Iznos sredstava za potporu kravama u sustavu krava tele se povećava na 8.000.000,00 kuna."]
[2,"OPG MIŠKO ŠKLEMPE","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19","Nije mi jasno tko koga laže? Dali je Ministarstvo svjesno situacije u sektoru stočarstva? Dali Premijer i Vlada RH razumiju samodostatnost u proizvodnji vlastite hrane. Koja je strategija poljoprivede?  Sa ovim programom ne možemo sačuvati niti ono što trenutno imamo.\nMatično (osnovno) stado je temelj stočarstva, a stočarstvo je temelj stabilne poljoprivedne proizvodnje. Stvaranje matičnog stada je cjeloživotni ciklus jednog obiteljskog gospodarstva koji su čuvari ruralnog prostora. \nMatično stado ili jedinka nije uvezeno, utovljeno i izvezeno grlo već ona matična jedinka koja je rođena u RH i koja će i iduće godine donijeti novu vrijednost.\nKratkoročno predlažem da se iznos za matičnu jedinku (krava, kobila, krmača, koza, ovca) utrostruči kako bi zadržali postojeću populaciju. Potrebna je hitna izrada dugoročnih mjera koje će biti stimulativne i održive u novom ZPP-u s obzirom na sve veće klimatske promjene.\nIznos ovog programa je manji od 10% stvarnih gubitaka u stočarstvu te je potrebno sljedeće:\n-izuzeti ona gospodarstva koja su iz mjera ruralnog razvoja izgradila bioplinska postrojenja \n-izuzeti gospodarstva koja koriste mjeru dobrobiti životinja. \n-izuzeti sva zaklana i izvezena grla (ta grla su hranjena sa prošlogodišnjom cijenom inputa u proizvodnji)","Djelomično prihvaćen","Utrostručenje iznosa po rasplodnoj životinji nije moguće zbog ograničenosti omotnice. Povećava se iznos ukupne omotnice na 171.000.000,00 kuna. Iznos sredstava za potporu kravama u sustavu krava tele se povećava na 8.000.000,00 kuna."]
[3,"Mesna industrija RAVLIĆ d.o.o.","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19","MESNA INDUSTRIJA RAVLIĆ d.o.o.\nObzirom na trenutnu situaciju koja direktno utječe na poslovanje mesne industrije, predlažemo da se ne izostavi Sektor klaoničke industrije koji je također teško pogođen i to na način da se ove COVID potpore kao i prošle godine uobliče u proizvodno vezane potpore. Predlažemo da se prijedlog ovih potpora unaprijedi i to tako, da jedan dio iste ide u određenoj mjeri i registriranim klaoničkim subjektima. Ova industrija sada generira veliki gubitak jer pritisnuta brzorastućim uvozom jeftine sirovine, a fiksni trošak anulira razliku u cijeni.","Primljeno na znanje","Potpora u okviru ovog Programa namijenjena je primarnim proizvođačima koji su zbog uvedenih mjera suzbijanje pandemije COVID-19 pogođeni smanjenom potražnjom i ograničenjima prodaje svojih proizvoda, uz rast cijena inputa u primarnoj stočarskoj proizvodnji uslijed poremećaja na tržištu"]
[4,"EVELINA SAKIĆ","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19","Predlažemo da se dozvoljeni iznos potpore poveća sa trenutnog 225.000 eura na 500.000 eura po prijavitelju.","Primljeno na znanje","Dozvoljeni iznos potpore koji se može dodijeliti po jednom poduzetniku definiran je točkom 23.a. Privremenog okvira, te je određen odlukom Europske komisije na razini cijele Europske unije. Niti jedna država članica, pa tako ni Republika Hrvatska nije u mogućnosti samoinicijativno mijenjati iznose i rokove propisane regulativom.\nNa Vijeću za poljoprivredu i ribarstvo (AGRIFISH) održanom 11. listopada 2021. godine predstavljena je zajednička inicijativa Republike Hrvatske i Mađarske kojom se traži produženje mjera pomoći sektoru poljoprivrede u aktualnoj pandemiji te razmjerno povećanje dozvoljenog iznosa potpore koji se može dodijeliti jednom poduzetniku."]
[5,"Savez uzgajatelja simentalskog goveda Zagrebačke županije i Grada Zagreba","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19","Članovi HUSima i ZG SIMa velikom većinom uzgajaju i krave i telad i junice i tove mušku telad i junad i jako dobro znaju relacije u proizvodnji, odnose cijena i potpora, razinu ugroženosti u ovoj krizi. Oni koji su pisali ovaj prijedlog programa potpora ili ne znaju da postoji ili namjerno izostavljaju najvažniju kategoriju stoke u govedarstvu ŽENSKU TELAD I RASPLODNE JUNICE. Svi smo već umorni od objašnjavanja da nas u propast vodi politika potpora kojom se stimulira tov uvozne junadi i junica, a domaća rasplodna stoka sustavno, desetljećima zanemaruje. Tako je, nažalost, i u ovom prijedlogu programa: uvozna junica za klanje predviđena je za potporu do 600 kn, a naša rasplodna telad i junice kao da NE POSTOJE. Svako daljnje komentiranje prijedloga ovog programa suvišno je...","Primljeno na znanje","Zbog ograničenih financijskih sredstava nije moguće prihvatiti prijedlog uključivanja drugih kategorija stoke u govedarstvu. U okviru ovog programa za krave u proizvodnji mlijeka, u što su uključene i krave simentalske pasmine, osigurano je 40.000.000,00 kuna."]
[6,"Natura beef","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19","Poštovani, \nu razdoblju od 20.07.2021. do 24.09.2021. održano je ukupno 5 sastanaka svih stočarskih odbora na temu \"Položaj stočara u RH s obzirom na novonastali poremećaj na tržištu žitarica\", odnosno poskupljenju prvenstveno stočne hrane i ostalih troškova proizvodnje. Osobno sam bio prisutan na 3 sastanka gdje nam je na onom održanom 03.09.2021. na Bjelovarskom sajmu u Gudovcu prezentirana i studija Agronomskog fakulteta iz Osijeka u kojem su iskazani gubici po pojedinim sektorima. O samim rezultatima studije (kalkulacije) bilo je različitih mišljenja ali svi smo se složili da je sadašnja situacija u stočarskom sektoru na ovaj način dalje neodrživa. Baratalo se o ukupnim iznosima na razini od 1,5 - 2,0 milijarde kuna ukupnog godišnjeg minusa svih sektora stočarske proizvodnje u RH. Dobili smo obećanja i od samog premijera da će se poduzeti sve moguće kako bi se ovaj izuzetno važan sektor poljoprivredne proizvodnje održao barem na ovoj razini jer je to ne samo ekonomsko nego i strateško pitanje. Nadalje, prema riječima odgovornih iz ministarstva poljoprivrede informirani smo da se stanje \"Dalje na dnevnoj razini prati te da će se poduzeti određene, prvenstveno financijske mjere kako se taj sektor u potpunosti ne bi raspao\".\nNa tragu gore navedenog unazad nekoliko dana u e savjetovanje je pušten \"Program potpore PRIMARNIM poljoprivrednim proizvođačima u stočarstvu zbog otežanih uvjeta poslovanja uzrokovanih pandemijom COVID-19\". Sam naslov Programa nikako ne mogu dovesti u vezu sa temom spomenutih 5 sastanaka u proteklih nekoliko mjeseci i ako je objašnjenje da se pod taj naslov mora zakamuflirati potpora zbog rasta cijena stočne hrane zbog pravila Europske komisije EU tada to mogu prihvatiti. Nadam se da smo svi suglasni da je pravi razlog ovih potpora onaj o kojem smo razgovarali tokom proteklih nekoliko mjeseci. \nUkupan iznos financijskih sredstava za provedbu programa od 163,5 milijuna kuna govori o tome koliko je stočarski sektor važan za stabilnost RH jer se radi o ne malim sredstvima čija će se isplata odobriti iz državnog proračuna. Međutim, kada se uzme u obzir činjenica da taj iznos predstavlja samo 0,1% ovogodišnjeg državnog proračuna, a za sektor govedarstva za koji kažemo da je kičma poljoprivredne proizvodnje taj iznos iznosi 0,05% tog istog proračuna onda vidimo da ta u stvari nije tako te da je taj sektor bio, je i biti će i dalje prepušten sam sebi i umješnosti pojedinaca da prežive u tome. Matematika je nažalost vrlo egzaktna i ponekad vrlo gruba znanost koja otkriva stvarno stanje stvari.\nTa nam ista znanost govori kako je navedeno u samom prijedlogu Programa da je broj isporučitelja mlijeka u svibnju 2021. godine u odnosu na isto razdoblje prethodne godine pao za dodatnih 22,65% odnosno na nevjerojatnu brojku od 3854 gospodarstava. Ovaj podatak je dao odgovor na sva naša pitanja. Ono što nije navedeno je broj isporučenih litara mlijeka, a za koji znamo da ako je i pao to sigurno nije u istom postotku kao i broj isporučitelja mlijeka. To znači da se održavaju ona gospodarstva sa većom proizvodnjom i većim brojem krava. Svi se slažemo da je upravo taj sektor stočarske proizvodnje u RH najugroženiji te u skladu sa tom činjenicom ograničiti broj krava koje ostvaruju pravo na potporu od planiranih 700,00 kn/krava je u najmanju ruku zabrinjavajuće, da ne upotrijebim neku težu riječ.\nNadalje, u istom dokumentu je navedeno da je tijekom prvih 8 mjeseci 2021. godine broj zaklane junadi u klaonicama manji za 7.835 grla odnosno 6,57%. Ne znam iz kojeg razloga uz taj podatak nije navedena broj izvezenih živih životinja jer bez tog podatka ne možemo znati da li je došlo do poremečaja i u tovu junadi. Naime, broj manje zaklane junadi predstavlja samo 0,06% ukupnog broja tovljenika u RH čiji je broj oko 120.000 komada godišnje. Dakle, brojka od 7.835 grla je na razini statističke pogreške odnosno čak i manja od ukupnog broja uginuća junadi u našim tovilištima. Također podsjećam i na podatak koju iznose predstavnici udruge tovljača da se cca 90% utovljene junadi izvozi u Libanon, Italiju i moguće još neko drugo tržište. Iz svega nevedenog ne vidim da je u tom sektoru došlo do značajnijih poremećaja u pogledu broja goveda i nemogućnosti plasmana već je taj sektor značajno pogođen zbog naglog rasta troškova hrane, prvenstveno žitarica i kukuruza. Drugi, možda i veći problem je to što je zbog klimatskih promjena urod u određenoj mjeri smanjen pa je samim time i zbog manje ponude došlo do rasta cijena. \nSrećom, tov junadi je jedina djelatnost unutar sektora gdje je moguće donijeti odluku da se nakon prodaje određene količine junadi tovilište više neće puniti u istom broju jer je isplativije prodati kukuruz i ostale žitarice što je sasvim legitimno i u skladu sa zdravom poslovnom logikom. Svjedoci smo da to i mnogi rade. U trenutku kada će se cijene žitarica ponovno vratiti na isplativu razinu za tov ta ista tovilišta se mogu u vrlo kratkom roku ponovno napuniti sa novom teladi i opet ispočetka krenuti sa novim tovom. Za one sektore koji se bave stvarnom primarnom stočarskom proizvodnjom taj put je nažalost put bez povratka. Svi mi ostali, posebno kolege u mliječnom sektoru smo godinama stvarali svoju genetiku i svoja stada i ne postoji mogućnost da će netko isprazniti štalu od 100, 200, a kamoli nekoliko tisuća plotkinja te da će ih u nekom boljem trenutku ponovno moći u tom istom kratkom roku kupiti. \nUpravo zbog te činjenice ja sam se nadao da će Program ići u smjeru potpore uzgajivačima da sačuvaju svoja matična stada i ne odustanu od proizvodnje. To govorim iz razloga što jednostavno ne razumijem kojom logikom je zaključeno da od ranije navedenih ispod svih očekivanja nedovoljnih sredstava trebalo više pomoći junetu ili junici koje je negdje sredinom godine krenulo preko mora na put bez povratka te mu post mortem dodijeliti potporu od 600,00 kuna, dok rasplodni bik koji reproducira novi podmladak ili junica koja čeka dob od 16-20 mjeseci da bi po prvi put bila pripuštena i tako nakon punih 30 mjeseci od rođenja dala novi život zavređuje državnu potporu od NULA kuna. Takva rasplodna grla, da bi postala rasplodna moraju dnevno pojesti minimalno 2 kg neke žitarice što pomnoženo sa brojem dana u godini i cijene žitarica iznosi oko 1.500,00 kn/godišnje. Ta prokleta matematika opet puno toga otkriva.\nUzaludno je i spomenuti da sustav krava tele ili krava dojilja u kojem je oko 50.000 goveda dijeli ukupno 7.5 mil. kuna dok nešto više od dvostruko veći broj goveda u sustavu tova dijeli 40 mil. kuna, dakle gotovo 5,5 puta veći iznos. \nNelogično, zar ne?\nOgraničenje na 200 krava plotkinja po gospodarstvu koje ostvaruju pravo na potporu je također neshvatljivo jer se cijelo vrijeme busamo u prsa kako nam je u interesu povećati broj teladi rođene u RH. Da li netko smatra da je ova poruka koja se šalje stimulativna?\nTakođer zabrinjava izrazito mali broj komentara na ovom e-savjetovanju, što potvrđuje riječi g. Ervačića na jednom od sastanaka da je došlo do potpune rezignacije kod ljudi koji se bave ovim poslom pa se iz tog razloga ljudi i više ne izjašnjavaju tim putem jer se ne vidi nikakav rezultat niti svrha pisati nešto što nitko ne uvažava.\nPretpostavljam da je i u ostalim sektorima situacija teška, negdje i alarmantna ali nažalost, ne mogu to komentirati jer nemam minimalna potrebna znanja o tim sektorima.\nNa kraju, ono što posebno zabrinjava je činjenica da ovaj naš stočarski brod ide u smjeru bez povratka i tek na kraju kad shvatimo da više nemamo vlastite proizvodnje hrane i kada nam carsko meso više neće biti dostupno po 9,99 kn/kg početi ćemo ozbiljno pričati o tom problemu...isto kao što i sada pričamo da nemamo vlastite banke koje bi financirale domaću privredu, da nemamo vlastitu naftu, plin, struju....a uskoro moguće i vodu...\nSa poštovanjem,\nMladen Kušeković","Primljeno na znanje","Ministarstvo poljoprivrede prati stanje u govedarstvu, te pokreće mjere pomoći primarnim proizvođačima u stočarstvu kroz dostupne mehanizme. Potpora predviđena ovim prijedlogom Programa pripremljena je u skladu s Privremenim okvirom za mjere državne potpore u svrhu podrške gospodarstvu u aktualnoj pandemiji COVID-a 19. Zbog ograničenih financijskih sredstava nije moguće prihvatiti prijedlog da se ukine ograničenje prihvatljivog broja grla u govedarstvu ili da se povećaju iznosi po prihvatljivom grlu."]
[7,"Regionalna udruga ovčara i kozara Međimurske i Varaždinske županije","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19","Poštovani!! vezano za mjeru 3.Potpora u sektoru ovčarstva i kozarstva ;Gospodarstva u kojima se drže mliječna stada koza značajni su više pogođena tržišnim \nporemećajima uzrokovanim nemogućnosti prodaje svojih proizvoda.Predlažemo da se mliječno kozarstvo i ovčarstvo izdvoji od mesnog u Mjeri 3.Potpora u sektoru ovčarstva i kozarstva,odnosno da se predviđena sredstva od 5.000.000kn,3.500.000 usmjeri prema mliječnom sektoru kozarstva.Predlažemo da se podigne broj prihvatljivih grla u kozarstvu sa 50 na 100.","Primljeno na znanje","Svi proizvođači u sektoru ovčarstva i kozarstva bili su suočeni sa sličnim poremećajima na tržištu uzrokovanim suzbijanjem širenja bolesti COVID-19. \nZbog ograničenih financijskih sredstava prijedlog da se poveća gornja granica prihvatljivih grla nije moguće prihvatiti."]
[8,"Središnji savez uzgajivača konja hrvatski posavac","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19","Nakon održanog zajedničkog sastanka Središnjeg saveza uzgajivača konja hrvatski posavac (dalje u tekstu: SSHP) i Središnjeg saveza udruga uzgajivača hrvatskog hladnokrvnjaka, SSHP dostavlja primjedbe te izmjene i dopune na Program potpore primarnim poljoprivrednim proizvođačima u stočarstvu zbog otežanih uvjeta poslovanja uzrokovanih pandemijom COVID-19 (dalje u tekstu: Program) koji je u e-savjetovanju kako slijedi:\nS ciljem očuvanja populacije i uzgoja izvornih hrvatskih hladnokrvnih pasmina konja koja je zbog pandemije COVID-19 suočena s otežanim uvjetima poslovanja te očuvanja sektora hrvatskog konjogojstva kao grane stočarske proizvodnje koja uz sustav krava-tele jedina doprinosi izravnom ostvarenju ciljeva nove Zajedničke poljoprivredne politike Europske unije i smanjenju negativnih klimatskih promjena, oba saveza, SSHP i SSUUHH smatraju da planirana sredstva u okviru Programa koji je u e-savjetovanju (op. 3 milijuna kuna) nisu dostatna. \nZa stvarnu učinkovitost potpore primarnim poljoprivrednim proizvođačima u konjogojstvu zbog otežanih uvjeta poslovanja uzrokovanih pandemijom COVID-19 te zadržavanje postojeće razine zaposlenosti, potrebno je planirati iznos od 6 milijuna kuna kojim bi potpora obuhvatila sva ženska grla hladnokrvnih pasmina koja su upisana u JRDŽ minimalne starosti 12 mjeseci uz uvjet da vlasnik grla u narednom razdoblju od godinu dana ne smije smanjiti broj uvjetnih grla za koje je vlasnik Programom ostvario potporu.\nUz navedeno, unatoč tome što većina uzgajivača konja u stvarnosti provodi mjere dobrobiti životinja, sektor konjogojstva nije obuhvaćen potporama za dobrobit životinja te su naši uzgajivači dodatno zakinuti. Stoga je važno kroz ovaj Program potpora i Mjeru 4. pomoći im zbog otežane situacije koja je utjecala na smanjenje reprodukcije konja koja će imati negativne učinke na hrvatsko konjogojstvo u budućnosti, na pad likvidnosti, zatim smanjenog financijskog učinka izvezenih konja te drugih negativnih čimbenika i pokazatelja.","Primljeno na znanje","Provedba Programa temeljena je na ženskoj aktivnoj rasplodnoj populaciji hladnokrvnih pasmina koja predstavlja temelj proizvodnje ždrebadi i konjskog mesa."]
[9,"Hrvatska poljoprivredna komora","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19","Odbor za peradarstvo HPK\nOvim putem molimo da se kod raspodjele sredstava iz interventnih mjera ne zaobilazi peradarstvo. U ukupnoj stočarskoj proizvodnji peradarstvo čini 40% vrijednosti, a ukupna izdvajanja iz proračuna za sektor peradarstva su značajno manja od izdvajanja za ostale stočarske sektore. Raspodjelom 163,5 milijuna kuna gdje na peradarstvo otpada manje od 5% (8 milijuna kuna) nastat će ozbiljni problemi u budućnosti jer druge članice EU, kojima moramo konkurirati, ulažu puno značajnija sredstva u sektor peradarstva.\n\nSada se događa situacija gdje je stočna hrana poskupjela preko 30% u odnosu na prošlu godinu, a sektor peradarstva je specifičan po tome da ne posjeduje vlastite poljoprivredne površine već u vrlo velikim postotku ovisi o cijenama stočne hrane na tržištu. Sama stočna hrana čini preko 60% ukupnih troškova u peradarskoj proizvodnji te je ovakvo poskupljenje pogubno za proizvođače mesa i jaja peradi. Sektor peradarstva zbog neposjedovanja vlastitih poljoprivrednih površina u najvećem postotku osjeća poskupljenje stočne hrane.\n\nOstali troškovi su također porasli, dok su cijene mesa peradi i konzumnih jaja ostale iste ili su čak i manje u odnosu na prosjek prošlih nekoliko godina. Za sektor peradarstva nije bilo značajnih izdvajanja zbog poremećaja na tržištu izazvanih Covid-19 krizom, a sada je trenutak kada tom sektoru treba financijska pomoć kako bi se uspio održati na životu i kako bi i dalje imali oko 90% samodostatnosti mesa i jaja peradi.\n\nMolimo da se pomogne vrijednim proizvođačima u sektoru peradarstva sada kada je najteže kako bi se i u budućnosti mogao održati na zahtjevnom EU tržištu.","Djelomično prihvaćen","Predmetni Program nastavak je pružanja potpore peradarskom sektoru. Naime, 5. listopada 2021. godine Europska komisija odobrila je Program potpore sektoru peradarstva zbog otežanih uvjeta poslovanja uzrokovanih pandemijom COVID-19 namijenjen isključivo peradarskom sektoru, a čija je vrijednost 20.000.000,00 kuna. Program je u proceduri donošenja na Vladi Republike Hrvatske, a za cilj ima pružanje financijske pomoći odobrenim objektima za klanje peradi te proizvođačima konzumnih jaja, suočenim s poteškoćama u poslovanju uslijed usporavanja ili potpune obustave gospodarskih aktivnosti uzrokovanih pandemijom COVID-19. \nDodatno, na Vijeću za poljoprivredu i ribarstvo (AGRIFISH) održanom 11. listopada 2021. godine predstavljena je zajednička inicijativa Republike Hrvatske i Mađarske kojom se traži produženje mjera pomoći sektoru poljoprivrede u aktualnoj pandemiji te razmjerno povećanje dozvoljenog iznosa potpore koji se može dodijeliti jednom poduzetniku. Ministarstvo će nastaviti pratiti razvoj situacije u sektoru te će u suradnji s dionicima poljoprivredne proizvodnje poduzimati mjere pomoći.\nIznos sredstava potpore za Podmjeru 5.1. Potpora za proizvodnju konzumnih jaja povećava se na 5.000.000,00 kuna, te time ukupni iznos u Mjeri 5. Potporu u sektoru peradarstva ukupno iznosi 10.000.000,00 kuna."]
[10,"OSATINA GRUPA d.o.o.","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19","Neprihvatljivo je da Program potpore primarnim poljop. proizvođačima u stočarstvu ograničava u podmjeri 1.1. Potpora primarnim proizvođačima mlijeka\nmaksimalni broj prihvatljivih grla na 200. Neprihvatljivo je iz razloga jer upravo ti proizvođači su nosioci poljoprivredne proizvodnje i najvažnija karika u održavanju sektora stočarstva te bi navedena mjera trebala maksimalno poticati njih i pronaći financijska sredstva za osnovno stado koje je najvažniji dio održavanja sektora stočarstva.\n\nU podmjeri 2.2. Potpora proizvođačima tovnih svinja tražimo korekciju za uvjete prihvatljivosti grla (dodavanje izvoz):\n-isporučena s farmi upisanih u JDRŽ na klanje u odobrene objekte za klanje papkara ili izvoz u razdoblju od \n1.4.-31.10.2021.godine.","Djelomično prihvaćen","Podiže se gornja granica prihvatljivog broja grla na 250 krava. Korisnici koji posjeduju veći broj grla moći će ostvariti potporu za maksimalni broj prihvatljivih grla. \n\nU podmjeri 2.2. Potpora proizvođačima tovnih svinja, biti će prihvatljiva grla tovnih svinja isporučena s farmi upisanih u JDRŽ na klanje u odobrene objekte za klanje papkara ili izvoz. Financijska sredstva za provedbu podmjere 2.2. Potpora proizvođačima tovnih svinja povećati će se sa dosadašnjih 30 na 35 milijuna kuna."]
[11,"BELJE PLUS d.o.o.","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19,\n1. UVOD ","Predložena Mjera 1., podmjera 1.1., za mliječno govedarstvo, ne podupire velike proizvođačime, koji u RH nose  najveći  dio proizvodnje mlijeka, imaju velika osnovna stada i time su uvelike izložena posljedicama krize izazvane Covidom 19. Vjerujemo da ste svjesni  da je graničenje na maksimalno 200 grla, za koja imamo pravo ostvariti potporu, često  tek 3-5% stada velikih proizvođača. \nDodjela sredstava prema MIBG-u sa fiksnim brojem grla (max.200) je neprihvatljiva. Bilo bi razumnije da se sredstva dodjeljuju, ukoliko se već ide na fiksni broj grla, prema IKG-u,  ili  još realnije, ukoliko  je dodjela prema  MIBG-u,  potpora  bi trebala biti u određenom postotku  osnovnog stada, ako se uistinu, ne mogu osigurati sredstva za sva grla. Prijedlog je da se mjera primjeni na sva grla.\nUkoliko, bi taj postotak bio i nešto veći za male proizvođače to je puno prihvatljivije od trenutnog prijedloga.\nTakva raspodjela bi  svima, u podjednakoj mjeri, ublažila posljedice krize.\nNadalje, nelogično je da podmjera  1.3. za tovno govedarstvo predviđa potporu za maksimalno 2.000 grla, a za mliječno govedarstvo svega 200 grla. Iznos omotnice je isti za oba sektora (40.000.000kn), procijenjeni broj korisnika je nešto veći kod tovnog govedarstva (4.300 korisnika) nego kod mliječnog govedarstva (3.500 korisnika),i zato je predviđeni iznos potpore po grlu za tov 600 kn, a za mliječne krave 700kn/grlu, nije li to nelogičnost u izračunu!? Prijedlog je da se mjera primjeni na sva grla.","Djelomično prihvaćen","Podiže se gornja granica prihvatljivog broja grla na 250 krava u mjeri 1.1., dok se u mjeri 1.3. gornja granica prihvatljivog broja grla podiže na 2500. Korisnici koji posjeduju veći broj grla moći će ostvariti potporu za maksimalni broj prihvatljivih grla.\nZbog ograničenih financijskih sredstava nije moguće prihvatiti prijedlog da se ukine ograničenje prihvatljivog broja grla u govedarstvu."]
[12,"Krešimir Kuterovac","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19,\n3. CILJ PROGRAMA ","Stanje u sektoru stočarstva tijekom ove godine doista je iznimno teško ,poremećaji lanaca opskrbe sirovinama i prodaje proizvoda na tržištima u EU su veliki i to je izazvalo rast  cijena stočne hrane i komponenti od 50 -100%. S druge strane prodaja na tržištima također je poremećena i cijene nisu odraz rasta troškova proizvodnje. Hrvatska je u još nepovoljnijoj situaciji jer na našem unutarnjem tržištu ne važe u potpunosti pravila ZPP , pa je moguće da dolaze proizvodi ispod cijena koštanja  proizvodnje i upitne kakvoće te dodatno snižuju cijenena našem tržištu . Evo ponovno smo svjedoci nerealnih cijena mesa svinja koje se u Hrvatskoj rasprodaju duboko ispod cijena koštanja proizvodnje , a samo radi riješavanja trenutnih viškova velikih EU proizvođača mesa. Njemačka i Španjolska industrija mesa u otvorenom su ratu i jedna drugu optužuju da se služe protekcionističkim metodama zaštite vlastitog tržišta a usput ogromni viškovi mesa završavaju kod nas . Kako nemamo vlastite trgovačke lance (kao Njemci) koji bi nas čak i ovakvim metodama pomogli, osuđeni smo na pomoć države kako bi spasili postojeću proizvodnju . Mi svakako cijenimo napore koji se čine  , iznosom sredstava za sektor svinjogojstva nismo u potpunosti zadovoljni ali za ovu godinu barem će riješiti dio gubitaka. Svakako smo svjesni da slijedeća godina nikako neće biti lakša od ove zbog cijena hrane i molimo Ministarstvo da nakon ovoga pravilnika odmah krene u izradu Mjera državne pomoći koja se mora notificirati pri EK i za tu proceduru treba vremena  te da u proračunu za 2022 odmah predvide značajnija sredstva za pomoć sektoru ( predviđamo potrebu od 500 milijuna kuna)\nKako ne bi mislili je u pitanju naša konkurentnost (a i zbog informiranja naših građana) molimo da se provjere potpore koje ostale države daju i koje su do kraja proljeća 2021 već isplatile  maksimalne iznose koje EK dopušta te razne protekcionističke mjere koja svaka članica koristi prema vlastitim procjenama potreba i svjesno kršeći pravila slobodnog protoka roba unutar EU.","Primljeno na znanje","Ministarstvo poljoprivrede aktivno prati situaciju u cjelokupnom sektoru stočarske proizvodnje pa tako i u svinjogojskom sektoru. Svjesno poremećaja na tržištu stočarskih proizvoda uzrokovanog pandemijom bolesti COVID-19 te povećanjem cijena stočne hrane i energenata, Ministarstvo koristi sve dopuštene mehanizme kako bi doprinijelo očuvanju likvidnosti proizvođača i očuvanju proizvodnje. Ministarstvo će i dalje pratiti razvoj situacije u sektoru te će u suradnji s dionicima poljoprivredne proizvodnje poduzimati mjere pomoći."]
[13,"KFT d.o.o.","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19,\n4. MJERE U PROVEDBI PROGRAMA","Mjera 2. Potpora u sektoru svinjogojstva\nPodmjera 2.2. Potpora proizvođačima tovnih svinja\nU ovu podmjeru svakako treba uvrstiti i svinje za klanje koje su otišle u izvoz, bilo kao direktan izvoz ili preko ino trgovačkih društava koje su izvezle svinje.\nZnamo da je ove cijele godine otežan plasman svinja u domaće klaonice tako da su pojedini proizvođači tovnih svinja bili prisiljeni rješenje tražiti u izvozu svinja .","Prihvaćen","U podmjeri 2.2. Potpora proizvođačima tovnih svinja, biti će prihvatljiva grla tovnih svinja isporučena s farmi upisanih u JDRŽ na klanje u odobrene objekte za klanje papkara ili izvoz. Financijska sredstva za provedbu podmjere 2.2. Potpora proizvođačima tovnih svinja povećati će se sa dosadašnjih 30 na 35 milijuna kuna."]
[14,"Središnji savez uzgajivača konja hrvatski posavac","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19,\n5. KORISNICI","U poglavlju 5. KORISNICI u Mjeri 4. Potpora u sektoru konjogojstva predlaže se povećanje procijenjenog broja korisnika s 1.200 na 2.000 korisnika. Naime, za učinkovitost i ostvarivanje ciljeva iz ovog Programa predlaže se obuhvatiti oko 2.000 korisnika te planirati iznos od 6 milijuna kuna kojim bi kroz potporu bila obuhvaćena sva ženska grla hladnokrvnih pasmina (hrvatski hladnokrvnjak, hrvatski posavac i međimurski konj) starija od 12 mjeseci koja ostaju u uzgoju te se temeljem navedenog predlaže izmjena na 2.000 procijenjenih korisnika u Mjeri 4.","Primljeno na znanje","Provedba Programa temeljena je na ženskoj aktivnoj rasplodnoj populaciji hladnokrvnih pasmina koja predstavlja temelj proizvodnje ždrebadi i konjskog mesa."]
[15,"Darko Matoković","6. PRIHVATLJIVA GRLA ,\nMjera 1. Potpora u sektoru govedarstva","Poštovani,\nsmatram da krajnji rok od 31.listopada treba prolongirati do kraja ove godine.Zakinuti smo mi proizvođači koji smo u jeku korona krize početkom 2021. godine punili tovilišta, a ta ista stoka nam izlazi iz tova krajem ove godine. Po objavljivanju ovog Nacrta nastao je veliki pritisak na otkupljivače i klaonice koji fizički ne stignu otkupiti svu ponuđenu stoku jer je rok do 31. listopada prekratak te iz tih razloga smatramo da se treba produžiti do kraja ove godine. S nadom da ćete uvažiti naš prijedlog srdačno Vas pozdravljamo.","Primljeno na znanje","Zbog ograničenja razdoblja primjene Privremenog okvira za mjere državne potpore u svrhu podrške gospodarstvu u aktualnoj pandemiji COVID-a 19, te namjere da se Program provede, prijedlog da se prolongiraju rokovi nije moguće prihvatiti."]
[16,"LUCIJA GUDIĆ","6. PRIHVATLJIVA GRLA ,\nMjera 1. Potpora u sektoru govedarstva","Kod Podmjere 1.3. Potpora uzgajivačima tovne junadi, kriterij prihvatljivosti, posljednja alineja:\n\"...- sudjeluju u Farmskom sustavu osiguranja kvalitete junećeg, janjećeg i jarećeg mesa koji je objavljen na mrežnoj stranici HAPIH-a\" - nije prihvatljivo, pomalo diskriminatorno. OPG primjerice uzgaja goveda i prodaje ih mesnici u krugu 40 km. OPG se ne bavi testiranjem mesa, to je zadaća mesnice - kupca - prije stavljanja na tržište odnosno na prodaju u svojoj mesnici. Nema smisla takav kriterij uvoditi za uzgajivače, isključuje nas neopravdano.","Primljeno na znanje","Farmski sustav kvalitete junećeg, janjećeg i jarećeg mesa odražava aktualne zahtjeve svih sudionika u lancu proizvodnje i potrošnje junetine, janjetine i jaretine po pitanju transparentnosti uvjeta i načina držanja junadi, janjadi i jaradi. Uvjeti navedeni u Farmskom sustavu kvalitete odnose se na EU standarde proizvodnje, zdravlja životinja, dobrobiti životinja, sigurnosti hrane i sljedivosti.\nOvaj kriterij je uobičajen te se već duži niz godine koristi kao uvjet za ostvarivanje prava za PVP potporu za tov junadi."]
[17,"Slobodan Lončar","6. PRIHVATLJIVA GRLA ,\nMjera 2. Potpora u sektoru svinjogojstva","Podmjera 2.2.\nKod ove mjere trebale bi biti obuhvaćene i tovne svinje koje su sa OPG-a isporučene tovljačima na daljnji tov na veće završne težine.\nDosta OPG-ova prodaje tovne svinje na produženi tov u Istru radi proizvodnje ISTARSKOG PRŠUTA a na te svinje ne može ostvarit ovu potporu što smatram da je nepravedno jer se radi o svinjama koje su rođene i othranjene u RH.","Primljeno na znanje","Predmet potpore iz podmjere 2.2. su tovne svinje kategorije T1 i T2, a prihvatljivi korisnici su oni koji su isporučili tovne svinje na klanje u odobrene objekte ili u izvoz u propisanom razdoblju."]
[18,"Krešimir Kuterovac","6. PRIHVATLJIVA GRLA ,\nMjera 2. Potpora u sektoru svinjogojstva","Podmjera 2.1.\nPredlažemo da prihvatljiv bude  broj ženskih grla (krmača i nazimica )  registriran u JRDŽ prema obaveznoj prijavi ili prvom upisu za početnika u razdoblju .\n\nNazimice se koriste za redovan i izvanredni remont koji se kreće od 40-50% broja krmača godišnje i značajan su trošak na gospodarstvu što se tiče hranidbe , te bi ih trebalo uzeti u obzir kod rasporeda sredstava prema gospodarstvima .\nObavezna prijava svinja na gospodarstvu je propisana je jednom godišnje 1.1. Uzgajivači koji nisu prijavili mjere dobrobiti životinja i   koji moraju raditi mjesečnu dojavu nemaju tu obavezu pa je možda krivo napisano kao prosjek broja prijavljenih životinja u razdoblju od 31.12 do 30.10. Predlažemo da bude jedan kriterij  i to broj prijavljenih životinja prema obaveznoj prijavi u JRDŽ ili ako je početnik prva prijava životinja u JRDŽ.\n\nPodmjera 2.2\nPredlažemo da za potporu budu prihvatljiva grla koja su razdužena kroz klanje u odobrenim objektima ili kroz izvoz prema podacima u JRDŽ u\nImamo dio proizvođača koji svoje tovljenike izvoze ili uslužno kolju u klaonicama izvan RH i mišljenja sam da i njima treba omogućiti ostvarivanje  prava na potporu .Datum prihvatljivosti grla predlažemo da se početak primjene pomakne \nna 15.3.2021. Razlog je što je zadnja mjera pomoći proizvođačima tovnih svinja završavala sa 15.3 2021. Na ovaj način bila bi obuhvaćena sva grla koja su isporučena na klanje a nisu do sada ostvarila potporu zbog poremećaja na tržištu.","Djelomično prihvaćen","Podmjera 2.1. Dodjelom potpore prema prosječnom broju krmača koje se nalaze na gospodarstvu tijekom razdoblja od godine dana cilj je dodijeliti potporu za proizvodnju prasadi. Uključivanjem nazimica u potporu, sredstva između korisnika obzirom na podjednake remonte raspodijelila bi se na isti način kao i slučaju kada se u vrši isplata prema krmačama ali u umanjenom jediničnom iznosu po prihvatljivom grlu. Odnosno, ostvario bi se identičan cilj potpore ali na provedbeno kompleksniji način.\n\nPo pitanju prosjeka broja prijavljenih krmača u propisanom razdoblju uzgajivači koji nemaju obvezu dojave izuzev one iz prosinca nisu ni na koji način zakinuti obzirom da se ta dojava uzima u obzir prilikom dodjele potpore, odnosno prosjek jedne dojave je broj grla iz te dojave.\n\nU podmjeri 2.2. Potpora proizvođačima tovnih svinja, biti će prihvatljiva grla tovnih svinja isporučena s farmi upisanih u JDRŽ na klanje u odobrene objekte za klanje papkara ili izvoz. Financijska sredstva za provedbu podmjere 2.2. Potpora proizvođačima tovnih svinja povećati će se sa dosadašnjih 30 na 35 milijuna kuna.\n\nPo pitanju datuma prihvatljivosti grla tovnih svinja, svinje isporučene na klanje dana 16.3.2021. nadalje nisu bile predmet potpore stoga se prihvaća prijedlog, odnosno razdoblje prihvatljivosti grla za potporu će biti definirano od 16.3.2021. do 31.10.2021. godine."]
[19,"EVELINA SAKIĆ","6. PRIHVATLJIVA GRLA ,\nMjera 3. Potpora u sektoru ovčarstva i kozarstva","Agrolaguna d.d. Poreč, članica FNG, u registriranoj djelatnosti ima i uzgoj ovaca, a mlijeko se koristi u vlastitoj proizvodnji sira, čiji je brand poznat pod nazivom Istarski ovčiji sir. \n\nPredlaže se: U\" Mjeri 3. Potpora u sektoru ovčarstva i kozarstva, maksimalni broj prihvatljivih grla za potporu  treba da iznosi 700, a ne predloženih samo 50.","Primljeno na znanje","Zbog ograničenih financijskih sredstava prijedlog da se poveća gornja granica prihvatljivih grla nije moguće prihvatiti."]
[20,"Središnji savez uzgajivača konja hrvatski posavac","6. PRIHVATLJIVA GRLA ,\nMjera 4. Potpora u sektoru konjogojstva","U poglavlju 6. PRIHVATLJIVA GRLA, Mjera 4. Potpora u sektoru konjogojstva predlaže se izmjena da su za potporu prihvatljiva ženska grla koja:\n- su upisana u JRDŽ\n- su minimalne starosti 12 mjeseci\n- su pasmine hrvatski hladnokrvnjak, hrvatski posavac ili međimurski konj\n- vlasnik grla u narednom razdoblju od godinu dana ne smije smanjiti broj uvjetnih grla za koje je ovim Programom ostvario potporu.\n\nZa stvarnu učinkovitost potpore primarnim poljoprivrednim proizvođačima u konjogojstvu zbog otežanih uvjeta poslovanja uzrokovanih pandemijom COVID-19, zbog otežane situacije koja je utjecala na smanjenje reprodukcije konja koja će imati negativne učinke na hrvatsko konjogojstvo u budućnosti te drugih negativnih čimbenika i pokazatelja, potrebno je planirati iznos od 6 milijuna kuna kojim bi potpora obuhvatila sva ženska grla hladnokrvnih pasmina (HH, HP, međimurski konj) koja su upisana u JRDŽ minimalne starosti 12 mjeseci uz uvjet da vlasnik grla u narednom razdoblju od godinu dana ne smije smanjiti broj uvjetnih grla za koje je vlasnik Programom ostvario potporu.","Primljeno na znanje","Provedba Programa temeljena je na ženskoj aktivnoj rasplodnoj populaciji hladnokrvnih pasmina koja predstavlja temelj proizvodnje ždrebadi i konjskog mesa."]
[21,"Josipa Rajić","6. PRIHVATLJIVA GRLA ,\nMjera 5. Potpora u sektoru peradarstva","Predlažem da i nas male proizvođače tovnih brojlera uvrstite u mjeru 5.2 jer prodajemo živu perad sa kućnog praga, a  nismo u sustavu pdv-a te ne možemo dokazati gubitke prouzrokovane pandemijom covid-19, a i mislim sa da smo najviše pogođeni.","Primljeno na znanje","Potpora u okviru ovog Programa namijenjena je primarnim proizvođačima koji su zbog uvedenih mjera suzbijanje pandemije COVID-19 pogođeni zabranama i ograničenjima prodaje svojih proizvoda kroz HoReCa kanale i tržnice. Dodjela potpore provodi se temeljem broja kljunova isporučenih na klanje u registrirane i odobrene objekte."]
[22,"\"VAREŠAK\" proizvodnja peradi i jaja za rasplod , Požeška Koprivnica 10 , 34310 Pleternica","6. PRIHVATLJIVA GRLA ,\nMjera 5. Potpora u sektoru peradarstva","Obrt \"VAREŠAK\" proizvodnja peradi i jaja za rasplod\nMolim vas da se u Mjeru 5.potporu u sektoru peradarstva uključe i proizvođači rasplodnih jaja.","Primljeno na znanje","Potpora u okviru ovoga Programa je namijenjena primarnim proizvođačima konzumnih jaja i mesa peradi koji su zbog uvedenih mjera suzbijanje pandemije COVID-19 pogođeni zabranama i ograničenjima prodaje svojih proizvoda kroz HoReCa kanale i tržnice. Isto tako namijenjena je i onima za koje se moglo utvrditi da su se suočili s dugotrajnim poteškoćama uslijed ukupnih tržnih poremećaja koji su vezani za pad potražnje koja je uzrokovala pad cijena i pad prodaje konzumnih jaja i mesa peradi."]
[23,"Galivet d.o.o.","6. PRIHVATLJIVA GRLA ,\nMjera 5. Potpora u sektoru peradarstva","Molimo da se u dodjelu programa u „Podmjeru 5.1. Potpora za proizvodnju konzumnih jaja“ uključe i proizvođači rasplodnih jaja, koji su zapravo prva karika u lancu proizvodnje mesa peradi. \nIako ne poslujemo na slobodnom, već na ugovorenom tržištu, zbog čega nas TISUP ne prati, zbog širenja bolesti COVID-19, naša i proizvodnje poput naših, imale su poteškoća u poslovanju uzrokovanih rastom cijena električne energije i energenata te rastom cijena stočne hrane koja čini najznačajniji udio u prodajnoj cijeni naših finalnih proizvoda.","Primljeno na znanje","Potpora u okviru ovoga Programa je namijenjena primarnim proizvođačima konzumnih jaja i mesa peradi koji su zbog uvedenih mjera suzbijanje pandemije COVID-19 pogođeni zabranama i ograničenjima prodaje svojih proizvoda kroz HoReCa kanale i tržnice. Isto tako namijenjena je i onima za koje se moglo utvrditi da su se suočili s dugotrajnim i poteškoćama uslijed ukupnih tržnih poremećaja koji su vezani za pad potražnje koja je uzrokovala pad cijena i pad prodaje konzumnih jaja i mesa peradi."]
[24,"Središnji savez udruga uzgajivača hrvatskog hladnokrvnjaka","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19,\n9. FINANCIJSKA SREDSTVA ZA PROVEDBU PROGRAMA","Budućnost stočarske proizvodnje je zasigurno u konjogojstvu. Za stvarnu učinkovitost potpore i programa potrebno se je fokusirati na matična stada odnosno na one sektore koji će i iduće godine stvarati novu vrijednost. Kako bi se obuhvatili svi uzgajivači hladnokrvnih pasmina konja  (njih 2000 ) potrebno je povećati sredstava u ovom sektoru sa 3.000.000,00 kn na 6.000.000,00kn . U tom slučaju proširila bi se prihvatljiva grla na cijelu žensku populaciju konja hladnokrvne pasmine koja bi iduće godine ostala u uzgoju.","Primljeno na znanje","Provedba Programa temeljena je na ženskoj aktivnoj rasplodnoj populaciji hladnokrvnih pasmina koja predstavlja temelj proizvodnje ždrebadi i konjskog mesa."]
[25,"Središnji savez uzgajivača konja hrvatski posavac","PROGRAM POTPORE PRIMARNIM POLJOPRIVREDNIM PROIZVOĐAČIMA U STOČARSTVU ZBOG OTEŽANIH UVJETA POSLOVANJA UZROKOVANIH PANDEMIJOM COVID-19,\n9. FINANCIJSKA SREDSTVA ZA PROVEDBU PROGRAMA","U poglavlju 9. FINANCIJSKA SREDSTVA ZA PROVEDBU PROGRAMA predlaže se da se sredstva za provedbu Programa potpore osigurana u Državnom proračunu Republike Hrvatske u okviru financijskog plana Ministarstva poljoprivrede povećaju za 3.000.000,00 KN te da u ukupnom iznosu  iznose 166.500.000,00  kuna ili da se sredstva između mjera preraspodjele radi povećanja iznosa Mjere 4. sa 3.000.000,00 KN na iznos od 6.000.000,00 KN.\nU tablici se predlaže da se iznos za Mjeru 4. Potpora u sektoru konjogojstva poveća za 3.000.000,00 KN te sada iznosi 6.000.000,00 KN.\nS ciljem očuvanja populacije i uzgoja izvornih hrvatskih hladnokrvnih pasmina konja koja je zbog pandemije COVID-19 suočena s otežanim uvjetima poslovanja te očuvanja sektora hrvatskog konjogojstva kao grane stočarske proizvodnje koja uz sustav krava-tele jedina doprinosi izravnom ostvarenju ciljeva nove Zajedničke poljoprivredne politike Europske unije i smanjenju negativnih klimatskih promjena, SSHP smatra da planirana sredstva u okviru Programa koji je u e-savjetovanju (op. 3 milijuna kuna) nisu dostatna. \nZa stvarnu učinkovitost potpore primarnim poljoprivrednim proizvođačima u konjogojstvu zbog otežanih uvjeta poslovanja uzrokovanih pandemijom COVID-19 te zadržavanje postojeće razine zaposlenosti, potrebno je planirati iznos od 6 milijuna kuna kojim bi potpora obuhvatila sva ženska grla hladnokrvnih pasmina koja su upisana u JRDŽ minimalne starosti 12 mjeseci uz uvjet da vlasnik grla u narednom razdoblju od godinu dana ne smije smanjiti broj uvjetnih grla za koje je vlasnik Programom ostvario potporu.\nUz navedeno, unatoč tome što većina uzgajivača konja u stvarnosti provodi mjere dobrobiti životinja, sektor konjogojstva nije obuhvaćen potporama za dobrobit životinja te su naši uzgajivači dodatno zakinuti. Stoga je važno kroz ovaj Program potpora i Mjeru 4. pomoći im zbog otežane situacije koja je utjecala na smanjenje reprodukcije konja koja će imati negativne učinke na hrvatsko konjogojstvo u budućnosti, na pad likvidnosti, zatim smanjenog financijskog učinka izvezenih konja te drugih negativnih čimbenika i pokazatelja.","Primljeno na znanje","Provedba Programa temeljena je na ženskoj aktivnoj rasplodnoj populaciji hladnokrvnih pasmina koja predstavlja temelj proizvodnje ždrebadi i konjskog mesa."]